A Bizottság határozata

(1991. október 17.)

az idősekkel foglalkozó összekötő csoportról

(91/544/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

mivel az Európai Gazdasági Közösség célja az élet- és munkakörülmények folyamatos javítása, valamint a gazdasági élet harmonikus fejlesztése;

mivel az Európai Parlament elfogadta 1982. február 18-i állásfoglalását az idősek helyzetéről és problémáiról az Európai Közösségben [1], 1986. március 10-i állásfoglalását az időseknek nyújtott szolgáltatásokról [2] és 1986. május 14-i állásfoglalását a Közösségnek az idősek helyzetét javító intézkedéseiről [3];

mivel a Tanács 1990. november 26-án határozatot fogadott el a Közösség időseket segítő intézkedéseiről [4];

mivel a jelenlegi demográfiai változás az idősek számának növekedése felé mutat, különös tekintettel a nagyon idősekre; mivel ennek jelentős gazdasági és szociális következményei lehetnek, többek között a foglalkoztatási piacra, a szociális biztonságra és a szociális kiadásokra;

mivel az információk és a tapasztalatok cseréje, valamint az időseket érintő intézkedésekkel kapcsolatos konzultáció a Bizottság, a tagállamok és az idősek képviselői között fontos feltétele a szolidaritás erősítésének a Közösségben;

mivel a Közösség szintjén megvalósítandó intézkedések célja a tagállamokban különböző szinteken hozott intézkedések megismertetése és kiegészítése;

mivel a Bizottság az idős emberekről szóló közleményében javaslatot tesz az idősekkel és/vagy az idősekért tevékenykedő, európai elkötelezettségű szervezetek képviselőiből álló összekötő csoport felállítására;

mivel a megszerzett tapasztalatok alapján meg kell határozni az ilyen csoport alapokmányát,

A KÖVETKEZŐKÉPPEN HATÁROZOTT:

1. cikk

A Bizottságnál idősekkel foglalkozó összekötő csoport (a továbbiakban: csoport) jön létre.

2. cikk

A Bizottság az idősek érdekeinek védelmével kapcsolatos összes kérdésben konzultálhat a csoporttal.

3. cikk

(1) A csoport tagjai az idősekkel és az idősekért tevékenykedő, európai elkötelezettségű, a tagállamokban fennálló szervezetek képviselői.

(2) A csoport 20 főből áll, akiknek nevét a Bizottság felkérése alapján az idősekért tevékenykedő szervezetek terjesztik elő.

(3) Ezek a szervezetek kétszer annyi nevet terjesztenek elő, mint amennyi tagot a Bizottságnak ki kell neveznie. Minden szervezet 10 nevet terjeszthet elő.

(4) A jelöltek nevének előterjesztésére felkért szervezetek jegyzékét ezen határozat melléklete tartalmazza.

4. cikk

(1) A csoport tagjait a Bizottság nevezi ki.

(2) A póttagokat a rendes tagok kinevezésével megegyező feltételekkel és egyenlő számban kell előterjeszteni. A póttag automatikusan helyettesíti a rendes tagot annak távolléte vagy akadályoztatása esetén.

(3) A helyeket az alábbiak szerint osztják el:

–Az Európai Szakszervezetek Szövetsége Nyugdíjas Munkavállalóinak Koordinációs Bizottsága: | 5 hely |

–Eurag – Európai Szövetség az Idősek Jólétéért: | 5 hely |

–Eurolink Age: | 5 hely |

–Fiapa – Idősek Egyesületeinek Nemzetközi Szövetsége: | 5 hely |

5. cikk

(1) A csoport tagjainak hivatali ideje 18 hónap, ez a hivatali idő két alkalommal meghosszabbítható.

(2) A csoport tagjai hivatali idejük lejártát követően mindaddig hivatalban maradnak, amíg helyettesítésükről vagy hivatali idejük meghosszabbításáról nem intézkednek.

(3) A csoport tagjának megbízatása annak lejártát megelőzően is megszűnhet, a tag lemondása, az általa képviselt szervezetben viselt tagságának megszűnése vagy halála esetén.

(4) A tag hivatali ideje abban az esetben is megszüntethető, amennyiben az általa képviselt intézmény vagy szervezet visszahívását kéri.

Amennyiben a csoport tagját hivatali idejének lejártát megelőzően leváltják, a tagot a 3. cikkben meghatározott eljárással összhangban hivatali idejének fennmaradó részére váltják fel.

(5) A csoport tagjai díjazásban nem részesülnek.

6. cikk

A rendes tagok és a póttagok jegyzékét tájékoztatási célból közzéteszik az Európai Közösségek Hivatalos Lapjában.

7. cikk

(1) A csoport a jelenlevő tagok kétharmadának szavazatával elnököt választ, akinek hivatali ideje 18 hónap. Amennyiben az alakuló ülést követő hat héten belül nem sikerül elérni a kétharmados többséget, a csoport hivatali ideje alatt a Bizottság látja el az elnöki teendőket.

(2) A csoport al-munkacsoportokat hozhat létre.

8. cikk

(1) A csoport ülését a Bizottság hívja össze, az ülést a Bizottság székhelyén tartják. Az üléseket évente legalább két alkalommal, valamint a tagok kétharmadának kérésére hívják össze.

(2) A csoport tevékenysége által érintett bizottsági szervezeti egységek képviselői részt vesznek a csoport ülésein, valamint a csoport munkacsoportjainak ülésein.

(3) Sürgős esetekben a csoport saját kezdeményezésre vagy a Bizottság felkérése alapján a csoport szabályzatában megállapított eljárásokkal összhangban írásban is elfogadhatja véleményét.

9. cikk

A csoport és al-munkacsoportjai titkársági feladatait a Bizottság látja el.

10. cikk

(1) A csoport a napirendjén szereplő szakterületre vonatkozó szakértelemmel rendelkező személyt felkérheti, hogy vegyen részt a csoport munkájában.

A szakértők abban a munkában vesznek részt, amelyre felkérték őket.

(2) A csoport felkérheti a csoport napirendjén szereplő bármely kérdésben szakértelemmel rendelkező szakmai szervezetek képviselőit, hogy megfigyelői minőségben vegyenek részt a munkában. A megfigyelők abban a munkában vesznek részt, amelyre felkérték őket.

(3) A Bizottság az idősekre vonatkozó kérdésekben jártas személyeket felkérheti arra, hogy az (1) bekezdésben említett feltételekkel vegyenek részt a csoport munkájában.

11. cikk

(1) A csoport tanácskozásai a Bizottságtól érkező, véleménynyilvánításra vonatkozó felkérésekhez kapcsolódnak. A tanácskozást nem követi szavazás.

(2) Amennyiben a Bizottság véleményt kér a csoporttól, a vélemény meghozatalára határidőt állapíthat meg.

(3) A képviselt szervezetek által kifejtett véleményeket a jegyzőkönyvben rögzítik.

(4) Amennyiben a kért szakvélemény a csoport egyhangú egyetértésén alapul, a csoport közös következtetéseket fogalmaz meg, és azokat a jelentéshez csatolja.

12. cikk

A csoport azonban saját kezdeményezésre határozhat arról, hogy a Bizottsággal folytatott konzultációkat követően véleményt fogalmaz meg, ha ezt az indítványt a jelenlevő tagok kétharmada támogatja.

13. cikk

A Szerződés 214. cikke rendelkezéseinek sérelme nélkül, a csoport tagjai nem hozhatják nyilvánosságra a csoportban, annak hivatalában vagy munkacsoportjaiban végzett munka során a tudomásukra jutott információkat azokban az esetekben, amikor a Bizottság tájékoztatja a tagokat, hogy a kért vélemény vagy a kérdés bizalmas jellegű tárgyra vonatkozik.

Ebben az esetben az üléseken kizárólag a csoport tagjai és a Bizottság szolgálatainak képviselői vehetnek részt.

14. cikk

Ez a határozat 1991. október 17-én lép hatályba.

Kelt Brüsszelben, 1991. október 17-én.

a Bizottság részéről

Vasso Papandreou

a Bizottság tagja

[1] HL C 66., 1982.3.15., 71. o.

[2] HL C 88., 1986.4.14., 17. o.

[3] HL C 148., 1986.6.16., 61. o.

[4] HL L 28., 1991.2.2., 29. o.

--------------------------------------------------

MELLÉKLET

A következő testületeket kérik fel arra, hogy az összekötő csoportba tagokat jelöljenek:

- Az Európai Szakszervezetek Szövetsége Nyugdíjas Munkavállalóinak Koordinációs Bizottsága

- Eurag – Európai Szövetség az Idősek Jólétéért

- Eurolink Age

- Fiapa – Idősek Egyesületeinek Nemzetközi Szövetsége

--------------------------------------------------